FI Euroopan unionin virallinen lehti C 159/32

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

(2018/C 159/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”CIOCCOLATO DI MODICA”

EU-nro: PGI-IT-02314 – 12.6.2017

SAN ( ) SMM ( X )

1. Nimi (nimet)

”Cioccolato di Modica”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 2.2 Suklaa ja siitä saadut tuotteet

3.2 Kuvaus 1 kohdassa nimetystä tuotteesta

Nimi ”Cioccolato di Modica” viittaa yksinomaan tuotteeseen, joka valmistetaan sekoittamalla tummaan kaakaomassaan sokeria.

Kulutukseen saatettaessa Cioccolato di Modicalla on seuraavat ominaisuudet:

— Fyysiset ominaisuudet Muoto: suorakulmainen suuntaissärmiö, jonka sivut kapenevat katkaistun kartion muotoon. Paino: enintään 100 grammaa. Suklaamassa: Väriltään ruskea, rakeisuus erottuu selvästi tuotteen sisältämien sokerikiteiden vuoksi. Kaakaovoin aiheuttama rusotus näkyy mahdollisesti tuotteen pinnalla.

— Aistinvaraiset ominaisuudet Maku: Makea, jossa kitkerä vivahde. Rakeinen tai hiekkainen vaikutelma. Sulaa hyvin suussa ja rouheinen rakenne.

— Kemialliset ominaisuudet Kaakaokuiva-aineen vähimmäispitoisuus: vähintään 50 prosenttia Kaakaovoin vähimmäispitoisuus: vähintään 25 prosenttia Kosteuspitoisuus: enintään 2,5 prosenttia. Cioccolato di Modicaan voidaan lisätä yksi tai useampi 3.3 kohdassa mainituista valinnaisista ainesosista.

3.3 Rehu (ainoastaan eläinperäiset tuotteet) ja raaka-aineet (ainoastaan jalostetut tuotteet)

Cioccolato di Modicaan käytetään seuraavia ainesosia prosentteina kokonaispainosta.

Pakolliset:

— Tumma kaakaomassa: 50–99 prosenttia

— Sokeri, mukaan lukien puhdistettu sokeri tai raakaruokosokeri: 50–1 prosenttia.

Valinnaiset:

— Mausteet: kaneli väh. 0,02 prosenttia, vanilja väh. 0,02 prosenttia, chilipippuri väh. 0,02 prosenttia, muskottipähkinä väh. 0,01 prosenttia

— Luontaiset aromit: sitrushedelmät väh. 0,02 prosenttia, luonnonvarainen fenkoli väh. 0,02 prosenttia, jasmiini väh. 0,01 prosenttia, inkivääri väh. 0,02 prosenttia

— Hedelmät, mukaan lukien kuivatut tai dehydroidut hedelmät: sitrushedelmät väh. 2 prosenttia, pistaasi väh. 5 prosenttia, hasselpähkinä väh. 5 prosenttia, manteli väh. 5 prosenttia

— Suola: väh. 0,02 prosenttia.

Edellä mainittujen lisäksi tuottajan harkinnan mukaan on myös sallittua käyttää muita mausteita (väh. 0,02 prosenttia), luontaisia aromiaineita (0,02 prosenttia) ja hedelmiä mukaan lukien kuivatut tai dehydroidut hedelmät (väh. 2 prosenttia).

Kielletyt ainekset:

— Väriaineet, säilöntäaineet, emulgointiaineet, kasvirasvat, vanilliini, maito.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki Cioccolato di Modican tuotantovaiheet tumman kaakaomassan sekoittamisesta lopputuotteen valmistumiseen tapahtuvat yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Cioccolato di Modica saatetaan markkinoille yksittäispakkauksissa tai useita tuotteita sisältävissä pakkauksissa.

Pakkaustoimenpiteet on toteutettava 12 tunnin jäähdytysajan kuluessa tuotantolaitoksessa tai siihen liitetyissä tiloissa. Tällä vältetään bakteerisaastuminen tai vieraiden hajujen imeytyminen, jotka saattaisivat haitata tuotteen aistinvaraisia ominaisuuksia. Lisäksi varmistetaan, ettei suklaa ime itseensä ilmankosteutta, mikä saattaisi johtaa homeen kehittymiseen varastoinnin aikana ja siihen, että pinnan tunnusomainen ruskea väri häviää.

3.6 Erityiset säännöt, jotka koskevat rekisteröityyn nimeen liittyvän tuotteen merkintää

Pakkauksessa on oltava maininta ”Cioccolato di Modica” ja Euroopan unionin SMM-tunnus. Seuraavat tiedot ovat myös pakollisia:

— tuottajayrityksen ja pakkausyrityksen nimi, toiminimi ja osoite

— tuotteen tunnus, jota on aina käytettävä yhdessä suojatun maantieteellisen merkinnän kanssa.

Teksti ”Suojattu maantieteellinen merkintä” (Indicazione Geografica Protetta) ja sen lyhenne SMM (IGP) ovat valinnaisia.

Merkinnässä voidaan myös mainita kaakaon alkuperämaa, josta tumma kaakaomassa saatiin.

Tuotteen tunnus:

4. Maantieteellisen alueen tarkka rajaus

Cioccolato di Modican tuotantoalue on Modican kunnan koko hallinnollinen alue Ragusan maakunnassa.

5. Yhteys maantieteelliseen alueeseen

Cioccolato di Modica on peräisin samannimisestä kaupungista, ja se on saanut ajan mittaan hyvän maineen erityisominaisuuksiensa ja tuotantoprosessinsa erityisluonteen ansiosta.

Cioccolato di Modican aistinvaraiset ominaisuudet johtuvat valmistusprosessista, jossa ei lisätä kaakaovoita tai muita kasvirasvoja eikä käytetä konssausta, eli valmistusprosessia, jossa suklaamassa sekoitetaan ja kuumennetaan korkeassa lämpötilassa erittäin pitkään, jotta massasta tulee sileää ja paakut ovat kooltaan sellaiset, ettei niitä huomaa kielellä koittaessa.

Koska Cioccolato di Modican tuotannossa ei käytetä konssausta ja ainesosien käsittelylämpötilaa valvotaan huolellisesti, sokerikiteet eivät liukene, ja tuote saa sille tyypillisen rakeisuuden, jonka huomaa maistaessa. Tämä ominaisuus erottaa Cioccolato di Modican kaikista muista markkinoilla olevista suklaatyypeistä.

Monissa koti- ja ulkomaisissa lehtiartikkeleissa on kiitetty Cioccolato di Modican erityisominaisuuksia. Aikakausilehdessä Panorama julkaistussa artikkelissa (31. lokakuuta 1996, s. 258) kuvataan Cioccolato di Modicaa seuraavasti: ”Kun suklaalevy lohkaistaan, sokerikiteet erottuvat selvästi. Suklaata ei sulateta nestemäiseen muotoon, kuten tavanomaisessa tuotannossa”; teokseen Le denominazioni comunali: opportunità di sviluppo territoriale sisältyy artikkeli, joka on julkaistu verkossa ilmestyvässä sanomalehdessä ja jossa Cioccolato di Modican valmistusta kuvataan seuraavasti: ”tuotannon ainutlaatuinen piirre on se, että kaakaomassa käsitellään raakana, ja se ei koskaan ole nestemäisessä tilassa; tästä syystä sokerikiteet eivät pääse liukenemaan. Tämän suklaan makua pidetään ainutlaatuisena, koska sekä suklaan että sokerin maku erottuvat” (Le denominazioni comunali: opportunità di sviluppo territoriale, Milano, Giuffrè, 2005, s. 241–253); sanomalehdessä The Times julkaistussa artikkelissa (5. marraskuuta 2011, s. 20) todettiin seuraavaa: ”Modican suklaa on tummaa suklaata eikä maitosuklaata, sen rakenne on rouheinen eikä se sula… ja se valmistetaan satoja vuosia vanhan ohjeen mukaan”; artikkelissa ”Modica, barocca e granulosa” (julkaistu aikakausilehdessä Italo – I viaggi del gusto, joulukuu 2014, s. 107) todetaan: ”Sokerikiteet, jotka eivät sula ja pysyvät sen sijaan rapeina, ovat tälle Sisilian kaupungille tyypillisen tuotteen, sen suklaan, pidetyimpiä ominaisuuksia”; artikkelissa ”Nasce a Modica il museo storico del cioccolato”, joka julkaistiin aikakausilehdessä Emotions (12. heinäkuuta 2014, s. 93), Cioccolato di Modicasta mainitaan, että se on ”ainutlaatuinen, koska se valmistetaan kylmäprosessissa, mikä antaa sille rakeisuuden ja rouheisuuden, jonka vuoksi se on saanut herkkusuut ihastumaan siihen kaikkialla maailmassa”.

Hiljattain Cioccolato di Modican tunnusomaiseen piirteeseen perustuvaan maineeseen kiinnitti huomiota Modicassa vieraillut saksalainen kirjailija, käsikirjoittaja ja saksankielinen tutkija Hanns-Josef Ortheil teoksessaan Die Insel der Dolci: ”on melkoinen yllätys maistaa Cioccolato di Modicaa, koska pystyn tuntemaan yllättäen sokerikiteet kielelläni, aivan kuin pyörteessä olevat jyvät, jotka liukuvat yhdeltä puolelta kieltä toiselle…”

Cioccolato di Modican tuotantomenetelmän erityislaatuisuudesta, sen aistinvaraisista ominaisuuksista ja rakeisesta koostumuksesta on tehty tieteellisiä tutkimuksia. Niistä voidaan mainita seuraavat: ”Microstructural Characterization of Multiphase Chocolate Using X-Ray Microtomography”, julkaistu tieteellisessä julkaisussa Journal of Food Science (Vol. 75, No 7, 2010, s. E469–E476); ”Sensory profile of a speciality Sicilian chocolate”, julkaistu tieteellisessä julkaisussa Italian Journal of Food Science (Vol. XXIII, No 1–2011).

Cioccolato di Modican tuotanto vaatii paljon sorminäppäryyttä ja erityistaitoa, minkä vuoksi on käytettävä asiantuntevaa henkilöstöä, joka osaa mitata ainesosat, säätää lämpötilaa, jossa suklaamassa käsitellään, yhdistää ainesosat ja suorittaa muotilla tehtävät valmistusvaiheet.

Cioccolato di Modican merkitystä maantieteelliselle alueelle tarkasteltaessa olisi otettava huomioon sen tuotantoon liittyvä paikallinen teollisuus sekä sen tuotantoon käytettyjen koneiden mukauttaminen. Tämä on selkeä todiste tuotteen ja paikallisen talouden välisestä vahvasta ja pitkäaikaisesta yhteydestä.

Cioccolato di Modican tuotanto on aina tarjonnut paikalliselle väestölle tärkeän mahdollisuuden löytää työtä, ja se on tällä hetkellä merkittävä taloudellinen toimintamuoto ja yksi tärkeimmistä työpaikkojen lähteistä Sisilian Modican kunnassa. Viimeisten kolmenkymmenen vuoden aikana useat pienyritykset ovat kukoistaneet. Tämän seurauksena on syntynyt todellinen Cioccolato di Modican seutu, jossa toimii erittäin aktiivisia valmistajia, joista eräät ovat aloittaneet merkittävän vientitoiminnan. Vuosien mittaan tämän tuotantojärjestelmän ominaispiirteen ansiosta on ollut mahdollista kehittää ja ylläpitää sukupolvelta toiselle luovutettavia tietoja ja taitoja, joita ei löydy muualta.

Eritelmän julkaisutiedot

(Tämän asetuksen 6 artiklan 1 kohdan toinen alakohta)

Tämä ministeriö on aloittanut kansallisen vastaväitemenettelyn julkaisemalla 5. toukokuuta 2017 Italian tasavallan virallisen lehden numerossa 103 hakemuksen suojatun maantieteellisen merkinnän ”Cioccolato di Modica” rekisteröimiseksi.

Eritelmän konsolidoitu teksti on saatavissa internetosoitteessa:

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.